De la jumătatea lunii octombrie, curtea familiei Nechita din localitatea vasluiană Puşcaşi s-a transformat într-un adevărat furnicar. Impresionat de drama fetiţei care trăia într-o sărăcie cruntă, Bogdan Tănasă i-a promis că până de Crăciun îi va construi o nouă casă şi nu va mai trebui să doarmă cu teama că acoperişul ar putea să se prăbuşească peste ea.

Ceea ce părea un vis pentru fetiţa de 9 ani, a căpătat contur. Mobilizând o echipă întreagă de muncitori, Bogdan Tanasă a reuşit ca din banii donaţi prin SMS, PayPal sau direct în conturi, să ridice ”căsuţa Roxanei”, cea de-a 19 casă Share.

Fiecare casă are în spate o poveste emoţionantă. Distribuirea poveştilor pe reţelele sociale i-au sensibilizat pe românii din ţară şi din străinătate. Oamenii contribuie în funcţie de posibilităţi.

Pentru a-i asigura pe oameni că banii lor sunt cheltuiţi cu chibzuinţă, Bogdan Tănase îi ţine la curent cu evoluţia lucrărilor. Postează fotografii şi filmuleţe prin care încearcă să surprindă derularea lucrărilor de la cap la coadă.



Roxana, fericită că va avea o nouă casă FOTO Casa Share



Ieşeanul mărturiseşte că nu este deloc uşor şi nu de puţine ori se simte copleşit de efortul depus. În prezent, face naveta între Iaşi, acolo unde este aproape de finalizare Casa Share 18, şi Vaslui, unde se construieşte casa Roxanei.

Sfidaţi de tinerii din sat



”Poate parte simplu ce facem, dar să ştiţi că este o armată de oameni lângă noi. Partea proastă este că am pierdut doi băieţi care lucrau la aceste case. Din pacate nu am putut să le ridic salariul prea mult, pentru că aveau deja un salariu foarte mare pentru noi, aveau 3.300 de lei, nu am putut să fac competiţie Germaniei şi băieţii au plecat acolo. Din păcate, acum trebuie să ne descurcăm cum putem. Avem nişte băieţi în sat pe care trebuie să îi plătim, avem un voluntar, pe Răzvan, şi ne descurcăm cum putem. Eu fac naveta de la cealaltă casă din Iaşi (Casa Share nr. 18), aici. Este foarte obositor, dar dăm înainte. Cel mai mult mă supără când văd tineri din sat, buni de muncă, care trec pe lângă noi şi râd de noi. Tineri de 17, 18, 20 de ani râd de noi care muncim. Asta înseamnă educaţie. Stau cu ajutoare sociale şi râd de noi. Unul nu a venit să dea o mână de ajutor. Eu am salvat 130 de copii, cu ajutorul vostru, ceIor care aţi donat. Dintre aceştia, 10 dintre ei au ajuns deja oameni care muncesc”, a mărturisit cu mâhnire Bogdan Tanasă într-unul dintre clipurile postate pe pagina de socializare

Lipsa de implicare a localnicilor, dar şi invidia sunt laturile care îl mâhnesc pe Bogdan Tănasă. Nu se de dă însă bătut: ”Am zis că vrem să terminăm până de Crăciun şi asta o să facem! Muncim din greu dar nimic nu ne sperie”.

Povestea Roxanei